ESSO บวกแรง 6% หลังโชว์กำไร Q2 โตกว่า 8 เท่า! รับรายได้ขาย-ค่าการกลั่นพุ่ง
ESSO บวกแรง 6% หลังโชว์กำไรไตรมาส 2/65 โต 867% ทะลุ 8.3 พันล้านบาท รับรายได้ขายพุ่ง ส่วนงวด 6 เดือนแรกกำไร 1.4 หมื่นลบ. เพิ่มขึ้น 289%
ESSO บวกแรง 6% หลังโชว์กำไร Q2/65 โต 867% ทะลุ 8.3 พันลบ. รับรายได้ขาย-ค่าการกลั่นพุ่ง ส่วนงวด 6 เดือนแรกกำไร 1.4 หมื่นลบ. โต 289%
10 ส.ค. 2565

ผู้สื่อข่าวรายงานว่า วันนี้(10 ส.ค.65) ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 15:30 น. อยู่ที่ระดับ 11.30 บาท บวก 0.60 บาท หรือ 5.61% ราคาสูงสุด 11.30 บาท ราคาต่ำสุด 10.70 บาท ด้วยมูลค่าซื้อขาย 361.75 ล้านบาท

โดย ESSO รายงานผลการดำเนินงานไตรมาส 2/2565 สิ้นสุดวันที่ 30 มิถุนายน 2565 พลิกมีกำไรสุทธิ  8.30 พันล้านบาท จากช่วงเดียวกันของปีก่อน 858.12 ล้านบาท ส่วนงวด 6 เดือนแรกปี 2565 มีกำไรสุทธิ  1.41 หมื่นล้านบาท จากช่วงเดียวกันของปีก่อน 3.64 พันล้านบาท
สำหรับในไตรมาส 2/2565 บริษัทฯ มีรายได้จากการขาย 76,092 ล้านบาท เพิ่มขึ้น 35,022 ล้านบาท จากไตรมาส 2/64 มีรายได้จากการขายที่ 41,070 ล้านบาท โดยมีสาเหตุมาจากราคาตลาดที่ปรับตัวเพิ่มขึ้นและปริมาณการขายที่เพิ่มขึ้นสำหรับผลิตภัณฑ์ส่วนใหญ่ ทั้งนี้บริษัทฯ มีผลกำไรจากการขาย 10,362 ล้านบาท เพิ่มขึ้น 9,287 ล้านบาท จากไตรมาส 2/64 โดยหลักแล้วมาจากส่วนของธุรกิจการกลั่นน้ำมันและการจัดจำหน่ายน้ำมันจากค่าการกลั่นที่ปรับตัวสูงขึ้น